Die Hart Van Ons Huis, Digitaldownloads - kalahari.com
'n Boer in ProvenceReviewed by Alta Pretorius from Kaapstad, Suid-Afrika on 06 September 20049319 of 19494 people found the following review helpful:Met "Die hart van ons huis" betower Marita van der Vyver weereens haar lesers met haar unieke eerlike styl en humorvolle deernis. Die boek is 'n kykie na haar lewe in 'n Middeleeuse dorpie in die suide van Frankryk - in Kerkstraat (à la Rue de l'Eglise) - saam met haar Franse man Alain en vier kinders tussen die ouderdomme van drie en sewentien: hare, syne, hulle s'n. Hul huis staan oop vir almal en wemel gewoonlik van besoekers - gaste uit die vreemde, of die kinders se maats - en almal eet te heerlik saam (al kla Marita oor die skottelgoed wat geen einde ken nie.) Dié outobiografie is allermins 'n grootpratery oor 'n eksotiese leefstyl in 'n skilderagtige dorpie - dis 'n openhartige tong-in-die-kies openbaring van 'n alledaagse gesin waarmee almal kan identifiseer - met skete en al. Dit is die verhaal van 'n vrou met haar wortels in Afrika en haar "blare en takke" in Frankryk. Sy voel nie verskeur tussen die twee lande nie, maar eerder versprei. Haar skokkende eerlikheid laat die leser soms die hand in eie boesem steek: " Ek is 'n bedorwe wit vrou uit Afrika. Maar presies hoé bederf ek nog altyd was, het eers hier in Europa tot my deurgedring. Soos die meeste wit kinders in my geboorteland, is ek van kleins af omring deur bykans onsigbare swart engele wat dinge vir my gedoen het. Groot was die skok dus toe ek in Frankryk besef dat ek self my kar se petrol moet intap.. en olie toets.. en inkopies eiehandig in te pak... en my eie strykwerk te doen... Vra maar vir enige bedorwe vrou uit Afrika wat sy die meeste in Europa mis. Sy gaan waarskynlik, soos ek, vir jou 'n bogstorie spin oor dierbare vriende en geliefde berge. Maar wat sy die héél meeste mis, glo my, is 'n huishulp. Dis natuurlik nie polities korrek om dit te erken nie."